Ovo je u jednome i duhovna obnova i priručnik za kršćanski život i psihoterapija i molitvenik. Riječi su ovo koje šire srce i koje će zasigurno nahraniti našu dušu. Najveće istine naše vjere su pronašle svoje mjesto u običnoj svakodnevici. Kroz postaje križnog puta s autorom prolazimo konkretne životne situacije, a veliko je umijeće pronaći svetost u običnosti i jednostavnosti. A ona se tu ponajviše i krije. I jedna bitna informacija; ova knjiga ima sretan kraj. DOJMOVI: „Preporuka čitateljima: kupite si veliku količinu papirnatih maramica. Trebat će vam već na predgovoru.“ „Ti nisi normalan, što si ti sve napisao! Za ovo jedno poglavlje treba mi tjedan dana da ga sažvačem. Toliko je istodobno informacija i formacije, čudo!“ „Moram ti reći da nikada nisam čitao bogatije, sažetije i razumljivije štivo kao što je tvoja knjiga. Baš je pitka, praktična i duboka.“ „Knjiga je iscjeljujuća i oslobađajuća. Puno mi je stvari osvijestila. Sviđa mi se što je pisana i u psihološkom kontekstu, što sadrži vježbe na kraju te molitve. Posebno su me se dojmile Veronika i Šimun Cirenac. Govori nam da pad nije kraj, a sviđa mi se i što se autor koristi vlastitim primjerima. Sve pohvale autoru i neka ga Gospodin blagoslovi i vodi u daljnjem radu.“ „Ova knjiga velik je poticaj za rad na sebi. Svaka postaja dotakne me na poseban način.“ „Ovu knjigu treba svatko. Pročitala sam prvu i drugu postaju i već dira u srce.“ „Čitajući vaše komentare i savjete, postala sam gotovo nova osoba. Shvatila sam da su moji križevi blagoslov i sada na njih gledam potpuno drugačije. Hvala od srca na svemu tome! Došla sam do četvrte postaje, a na trećoj sam plakala kao kišna godina. Nisam ni bila svjesna koliko me ta knjiga mijenja. Daje savjete o životu, granicama, odgoju djece, vjeri, obitelji i nama samima. Znala sam da će biti vrijedna čitanja, ali ovo je zaista vrh. Već dugo nisam pročitala nešto tako dobro. Kroz vjeru i postaje mijenja nas same, naš pogled na svijet te stav prema životu, Bogu, vjeri, obitelji, djeci i nama samima. Jedva čekam da navečer svi zaspu pa da nastavim čitati. Kapa do poda!“ „Bogu hvala! Ova je knjiga zaista na blagoslov svima koji je čitaju.“ “Listajući knjigu, prvo sam otvorila poglavlje o Veroniki i Isusu. Nikada mi se nije dogodilo da plačem dok čitam knjigu, ali nekoliko stranica o maskama i rečenica: ‘Želiš bliskost, ali bježiš od viđenosti’ baš su me dirnule. Osjetila sam veliku glad za Riječju. Svidjelo mi se i to što se na svakoj stranici nalazi toliko istaknutih misli da uopće nemam potrebu dodatno voditi bilješke u novoj bilježnici. Kao da u ruci već držim priručnik prilagođen meni. Hvala ti na tome! Vjerujem da će ova knjiga biti veliki blagoslov mnogim žednim dušama.“ „Knjiga ima pravi naziv jer zaista slama, i to iz temelja. Neke rečenice pogađaju toliko duboko u srž da ti treba vremena da dođeš sebi. Svakako bi trebalo napraviti i jedan križni put sastavljen od dijelova iz knjige.“ „Došla sam do četvrtog poglavlja jer svaki dan čitam po jedno. Već sam podcrtala pola knjige i pitam se kako me tako dobro poznaje netko tko me nikada nije upoznao. Uz knjigu i sama osvještavam svoje mehanizme, a neke me rečenice ubodu u srce i djeluju toliko otrežnjujuće. Bravo! Knjiga mi je odlična. Inače ne volim self-help knjige, ali ova je za mene pravo blago. Pišem vam i iz perspektive osobe koja je godinama u terapiji i psihologiji. Zaista ste prirodno talentirani.“